b'\n_START_ARTICLE_\nDortmund\n_START_SECTION_\nPovijest\n_START_PARAGRAPH_\nDortmund se prvi put spominje 880. u jednom dokumentu kao Throtmanni. Prvi tragovi \xc5\xbeivota potje\xc4\x8du jo\xc5\xa1 iz bron\xc4\x8danog doba. Grad je uni\xc5\xa1ten u po\xc5\xbearu za vrijeme cara Fridrika prvog Barbarosse, da bi 1152. bio obnovljen te je postao \xc4\x8dlan Hanze. Kraj Dortmunda je prolazio trgova\xc4\x8dki put Hellweg, koji je igrao bitnu ulogu u razvoju grada._NEWLINE_Godine 1661. u potresu se sru\xc5\xa1ila protestantska crkva Reinoldikirche. Grad je 1815. potpao pod Prusiju (prusku Westfaliju), a prije je bio dio vojvodstva Oranien-Nassau. Bio je sredi\xc5\xa1te okruga Regierungsbezirk Arnsberg. Nakon industrijalizacije u 19. stolje\xc4\x87u grad je postao sredi\xc5\xa1te proizvodnje ugljena i \xc4\x8delika._NEWLINE_Za vrijeme nacisti\xc4\x8dke Njema\xc4\x8dke sru\xc5\xa1ena je sinagoga, mnoge zgrade, parkovi i vrtovi. Za vrijeme Drugog svjetskog rata Dortmund je do\xc5\xbeivio te\xc5\xa1ka bombardiranja od strane Saveznika, u kojima je sru\xc5\xa1eno oko 80% grada. Nakon rata grad je brzo obnovljen te je postao sredi\xc5\xa1te proizvodnje hi-tech tehnologije. Dortmund je potpao pod Zapadnu Njema\xc4\x8dku i vrlo se brzo razvijao, a stanovni\xc5\xa1tvo je naglo poraslo._NEWLINE_Danas je jedan od najrazvijenijih gradova u Njema\xc4\x8dkoj.\n_START_SECTION_\nZemljopis\n_START_PARAGRAPH_\nDortmund se nalazi na 76 m nadmorske visine u sredi\xc5\xa1tu pokrajine Sjeverna Rajna-Vestfalija. Nalazi se u Westfalijskoj nizini (jugopazadnom dijelu Pribalti\xc4\x8dke nizine uz Rajnu). Kroz grad protje\xc4\x8de rijeka Ruhr, pritoka Rajne. Postoji kanal od Dortmunda do u\xc5\xa1\xc4\x87a rijeke Ems u Sjeverno more. Dortmund je zna\xc4\x8dajna rije\xc4\x8dna luka i rije\xc4\x8dno \xc4\x8dvori\xc5\xa1te putem kojeg brodovi rijekom Ruhr plove u Rajnu i kanalom u Sjeverno more._NEWLINE_Grad je dio konurbacije Ruhr - niza povezanih gradova u zapadnom dijelu Njema\xc4\x8dke uz rijeke Rajnu i Ruhr koji se prote\xc5\xbee od Bonna i K\xc3\xb6lna do Dortmunda i Hamma. Konurbacija Ruhr sastoji se od mnogo samostalnih gradova koji su me\xc4\x91usobno povezani i u stvarnosti funkcioniraju kao jedan grad. U prostoru Ruhra postojala su zna\xc4\x8dajna nalazi\xc5\xa1ta ugljena i \xc5\xbeeljezne rude, koja su bila temelj razvoja industrije u tom prostoru.\n_START_SECTION_\nZnamenitosti\n_START_PARAGRAPH_\nNajpoznatija crkva u gradu je romani\xc4\x8dko-goti\xc4\x8dka crkva sv. Reinolda (Reinoldikirche). Zna\xc4\x8dajne su i crkve sv. Petra i sv. Marije. Zanimljiva je gradska vije\xc4\x87nica. U gradu postoji mnogo parkova (najzna\xc4\x8dajniji je Signal Iduna Park u kojem se nalazi stadion nogometnog kluba Borussia). Dortmund je industrijski centar, te u njemu postoje mnogi spomenici industrijske arhitekture (dio Europske rute industrijske ba\xc5\xa1tine).\n_START_SECTION_\n\xc5\xa0port\n_START_PARAGRAPH_\nOd sportskih klubova najzna\xc4\x8dajniji je nogometni klub Borussia Dortmund, jedan od najva\xc5\xbenijih njema\xc4\x8dkih klubova i pobjednik UEFA Lige prvaka i Interkontinentalnog kupa 1997. godine.'